**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «****Οι περί του Τμήματος Πολιτικής Αεροπορίας - Θέσεις Πρώτου Λειτουργού Αεροναυτιλίας, Ανώτερου Λειτουργού Αεροναυτιλίας και Λειτουργού Αεροναυτιλίας (Σχέδια Υπηρεσίας) Κανονισμοί του 2023»**

**Παρόντες:**

Νίκος Τορναρίτης, πρόεδρος Ανδρέας Πασιουρτίδης

Φωτεινή Τσιρίδου Πανίκος Λεωνίδου

Νίκος Γεωργίου Χαράλαμπος Θεοπέμπτου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε δύο συνεδρίες της, οι οποίες πραγματοποιήθηκαν την 1η και στις 8 Νοεμβρίου 2023. Στην πρώτη συνεδρίαση της επιτροπής κλήθηκαν και παρευρέθηκαν εκπρόσωποι του Υπουργείου Μεταφορών, Επικοινωνιών και Έργων και του Τμήματος Πολιτικής Αεροπορίας του ίδιου υπουργείου, του Τμήματος Δημόσιας Διοίκησης και Προσωπικού του Υπουργείου Οικονομικών και της Παγκύπριας Συντεχνίας Δημοσίων Υπαλλήλων (ΠΑΣΥΔΥ). Η Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ) και η Παγκύπρια Συντεχνία ΙΣΟΤΗΤΑ, παρ’ όλο που κλήθηκαν, δεν εκπροσωπήθηκαν ενώπιον της επιτροπής.

Σκοπός των κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η τροποποίηση των σχεδίων υπηρεσίας για τις θέσεις Πρώτου Λειτουργού Αεροναυτιλίας, Ανώτερου Λειτουργού Αεροναυτιλίας και Λειτουργού Αεροναυτιλίας στο Τμήμα Πολιτικής Αεροπορίας λόγω αναδιάρθρωσης του εν λόγω τμήματος.

Σύμφωνα με τα στοιχεία που κατατέθηκαν στην επιτροπή από το Υπουργείο Μεταφορών, Επικοινωνιών και Έργων, η τροποποίηση των υπό συζήτηση σχεδίων υπηρεσίας κρίθηκε αναγκαία κατόπιν μετονομασίας στον κρατικό προϋπολογισμό του 2021 της Εθνικής Εποπτικής Αρχής του Τμήματος Πολιτικής Αεροπορίας σε Τομέα Αεροναυτιλίας και αντίστοιχα των Λειτουργών της Εθνικής Εποπτικής Αρχής σε Λειτουργούς Αεροναυτιλίας. Περαιτέρω, κρίθηκε σκόπιμος ο εκσυγχρονισμός των εν λόγω σχεδίων υπηρεσίας με τον εμπλουτισμότων καθηκόντων και ευθυνών, ώστε να καλύπτουν το φάσμα των καθηκόντων και ευθυνών που καλούνται να εκτελούν οι κάτοχοι των θέσεων σε κάθε βαθμίδα.

Επιπροσθέτως, τα απαιτούμενα προσόντα για τα υπό συζήτηση σχέδια υπηρεσίας εκσυγχρονίστηκαν και εμπλουτίστηκαν, ώστε να ανταποκρίνονται στις νέες απαιτήσεις που προκύπτουν από το νέο κανονιστικό ρυθμιστικό πλαίσιο της Ευρωπαϊκής Ένωσης στον τομέα της αεροναυτιλίας σχετικά με τη διενέργεια επιθεωρήσεων.

Σημειώνεται ότι τα προτεινόμενα σχέδια υπηρεσίας συζητήθηκαν και συμφωνήθηκαν στο πλαίσιο της αρμόδιας για σχέδια υπηρεσίας Υποεπιτροπής της Μικτής Επιτροπής Προσωπικού.

Επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 18 Οκτωβρίου 2023, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Σημειώνεται επίσης ότι η υποεπιτροπή εισηγήθηκε στην επιτροπή την εξέταση των εν λόγω κανονισμών στην παρουσία των αρμοδίων, ώστε να προβούν σε επεξηγήσεις σε σχέση με επιμέρους πρόνοιες των κανονισμών.

Στο στάδιο της συζήτησης των κανονισμών ενώπιον της επιτροπής μέλη της ζήτησαν πρόσθετα στοιχεία και επεξηγήσεις σε σχέση με επιμέρους πρόνοιές τους. Ειδικότερα, καθ’ όσον αφορά σχετική σημείωση στο σχέδιο υπηρεσίας για τη θέση Λειτουργού Αεροναυτιλίας (θέση πρώτου διορισμού), σύμφωνα με την οποία οι διοριζόμενοι έχουν υποχρέωση εκπαίδευσης για την απόκτηση άδειας Επιθεωρητή Πολιτικής Αεροπορίας, υποβλήθηκε το ερώτημα κατά πόσο τίθεται κάποιο χρονικό πλαίσιο για την απόκτησή της και ποιες είναι οι συνέπειες, σε περίπτωση που ο διοριζόμενος δεν καταστεί δυνατό να την αποκτήσει.

Ο εκπρόσωπος του Τμήματος Πολιτικής Αεροπορίας ανέφερε ότι, σε περίπτωση κατά την οποία διοριζόμενος Λειτουργός Αεροναυτιλίας δεν καταφέρει να ολοκληρώσει τη σχετική εκπαίδευση και να εξασφαλίσει την εν λόγω άδεια, θα ασκεί άλλα καθήκοντα για τα οποία δεν απαιτείται η κατοχή της εν λόγω άδειας. Ο εν λόγω λειτουργός όμως δεν θα μπορεί να ανελιχθεί σε θέσεις που επηρεάζουν την ασφάλεια των αεροδρομίων, για τις οποίες η κατοχή της πιο πάνω άδειας αποτελεί απαιτούμενο προσόν. Περαιτέρω, ο ίδιος εκπρόσωπος επισήμανε ότι από το υφιστάμενο προσωπικό του Τμήματος Πολιτικής Αεροπορίας όλοι οι διορισμένοι λειτουργοί έχουν ολοκληρώσει επιτυχώς τη σχετική εκπαίδευση και έχουν αποκτήσει την άδεια Επιθεωρητή Πολιτικής Αεροπορίας.

Στο πλαίσιο συνέχισης της συζήτησης μέλη της επιτροπής εισηγήθηκαν την προσθήκη πρόνοιας στη σημείωση του πιο πάνω σχεδίου υπηρεσίας για τη θέση Λειτουργού Αεροναυτιλίας, στην οποία να καθορίζεται χρονικό όριο για την απόκτηση της άδειας επιθεωρητή. Με την πιο πάνω εισήγηση συμφώνησαν τόσο οι εκπρόσωποι του Τμήματος Πολιτικής Αεροπορίας όσο και του Τμήματος Δημόσιας Διοίκησης και Προσωπικού και γι’ αυτό υπέβαλαν στην επιτροπή νέα διατύπωση της εν λόγω σημείωσης, σύμφωνα με την οποία οι διοριζόμενοι λειτουργοί θα έχουν υποχρέωση εκπαίδευσης για απόκτηση της άδειας Επιθεωρητή Πολιτικής Αεροπορίας εντός δύο ετών από τον διορισμό τους.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και του μέλους της βουλευτή της κοινοβουλευτικής ομάδας του Δημοκρατικού Κόμματος, να εισηγηθεί στην ολομέλεια του σώματος την έγκριση των κανονισμών.

Το μέλος της επιτροπής βουλευτής της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της επιτροπής βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους ενώπιον της ολομέλειας του σώματος.

13 Νοεμβρίου 2023

Αρ. Φακ.: 23.03.060.043-2023

ΟΠ/MC/ΡΠ